เฮ!บจ.ปันผลอู้ฟู่
ให้ปันหุ้นเพิ่มทุนต่อยอดธุรกิจจับตาผู้ถือหุ้นใหญ่รีบถอนทุนบจ.จ่ายปันผลสูงเกินคาด หลายบริษัทแจกหุ้น ต้องการเพิ่มทุนให้ใหญ่ รุกธุรกิจเติบโตระยะยาว
10 ส.ค. 2554

ให้ปันหุ้นเพิ่มทุนต่อยอดธุรกิจจับตาผู้ถือหุ้นใหญ่รีบถอนทุนบจ.จ่ายปันผลสูงเกินคาด หลายบริษัทแจกหุ้น ต้องการเพิ่มทุนให้ใหญ่ รุกธุรกิจเติบโตระยะยาว 
บริษัทจดทะเบียนในตลาดหลักทรัพย์แห่งประเทศไทย ส่วนใหญ่ประกาศกำไรสุทธิในปี 2553 ออกมาดีอย่างที่ตลาดและนักวิเคราะห์คาดการณ์ ส่วนหนึ่งเนื่องจากได้รับผลดีจากภาวะเศรษฐกิจที่ขยายตัวสูงถึง 8% จากการส่งออกเติบโตสูงมาก ทำให้บริษัทหลายแห่งสามารถจ่ายเงินปันผลเพิ่มขึ้นมาก เช่น บริษัท โทเทิ่ล แอ็คเซ็ส คอมมูนิเคชั่น (DTAC) แจกสูงถึงหุ้นละ 3.77 บาท คิดเป็นประมาณ 82% ของกำไรสุทธิปี 2553 มากกว่าปี 2552 ที่จ่ายหุ้นละ 1.39 บาท หรือประมาณ 50% ของกำไร และบางบริษัทเริ่มกลับมาตอบแทนผู้ถือหุ้นได้หลังจากหยุดจ่ายมาร่วม 10 ปี 
อาทิ ธนาคารทหารไทย (TMB) แจกเงินปันผลหุ้นละ 0.015 บาท เป็นครั้งแรกในรอบ 14 ปี และบริษัทหลักทรัพย์ คันทรี่ กรุ๊ป (CGS) แจกหุ้นละ 0.10 บาท เป็นครั้งแรกในรอบกว่า 11 ปี
นอกจากนี้ ในปี 2553 บริษัทหลายแห่งก็ได้จ่ายปันผลทั้งที่เป็นเงินสดและหุ้น เช่น บริษัท โฮม โปรดักส์ เซ็นเตอร์ (HMPRO) จ่ายปันผลระหว่างกาลและงวดครึ่งหลังของปี 2553 ด้วยเงินสดหุ้นละ 0.0193 บาท และหุ้นในอัตรา 6 หุ้นเดิมต่อ 1 หุ้นใหม่ บริษัท ราชธานีลิสซิ่ง (THANI) แจกปันผลหุ้นละ 0.03 บาท และปันผลหุ้นอัตรา 10 หุ้นเดิมต่อ 1 หุ้นใหม่ 
บริษัท ปริญสิริ (PRIN) แจกหุ้นละ 0.12 บาท และ 10 หุ้นเดิมต่อ 1 หุ้นใหม่ และบริษัทหลักทรัพย์ บัวหลวง (BLS) จ่ายเงินปันผลหุ้นละ 2.15 บาท และปันผลเป็นหุ้นอัตราส่วน 2 หุ้นเดิมต่อ 1 หุ้นปันผล เพื่อต้องการให้ทุนเรียกชำระแล้วของบริษัทขึ้นเป็น 500 ล้านบาท ตามกฎเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เมื่อเปิดเสรีธุรกิจหลักทรัพย์ 
บริษัท ไทยโพลีคอนส์ (TPOLY) ได้แจกปันผลหุ้นละ 0.0185 บาท จ่ายหุ้นปันผลอัตรา 6 หุ้นเดิมต่อ 1 หุ้นปันผล และใบสำคัญแสดงสิทธิซื้อหุ้น (วอร์แรนต์) 5 หุ้นเดิมต่อ 1 วอร์แรนต์ 
นายชาลี จันทนยิ่งยง รองเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า บริษัทจ่ายเงินปันผลเท่าไรขึ้นอยู่กับนโยบายของแต่ละบริษัทว่ามีแผนจะลงทุนอย่างไร และการบริหารจัดการเงิน ซึ่งหากไม่มีความจำเป็นในการลงทุนก็อาจจะนำเงินมาจ่ายผลตอบแทนแทนกับผู้ถือหุ้น
ผู้บริหารบริษัทจดทะเบียนรายหนึ่ง กล่าวว่า คณะกรรมการบริษัทมีมติให้นำกำไรสุทธิมาจ่ายเงินปันผลเกือบทั้งหมด ก็ต้องยอมรับความจริงว่ากรรมการก็เป็นผู้ถือหุ้นใหญ่ เมื่อลงทุนไปแล้วก็ต้องการผลตอบแทนกลับคืนมามาก ซึ่งเป็นเรื่องธรรมดา คล้ายๆ กับกรณีกลุ่มเทมาเซกแห่งสิงคโปร์ได้รับเงินปันผลจากบริษัท ชินคอร์ปอเรชั่น (SHIN) และ DTAC 
นายเจริญ จันทร์พลังศรี ประธานกรรมการบริหาร กรรมการผู้จัดการ TPOLY กล่าวว่า บริษัทจ่ายปันผลให้ผู้ถือหุ้นทั้ง 3 แนวทาง คือในรูปเงินสดสำหรับใช้จ่ายภาษีปันผล ส่วนหุ้นปันผล เพื่อต้องการเพิ่มทุนของบริษัทจาก 360 ล้านบาท เป็น 420 ล้านบาท และวอร์แรนต์เพื่อเตรียมเงินทุนสำหรับลงทุนใน 2 ปีข้างหน้าบริษัททำธุรกิจรับเหมาก่อสร้าง จำเป็นจะต้องมีทุนจดทะเบียนสูงกว่า 400 ล้านบาท เพราะเป็นหนึ่งในเงื่อนไขที่หน่วยงานรัฐรวมถึงรัฐวิสาหกิจพิจารณาในการเข้าร่วมประมูลงาน และงานของเอกชนบางรายก็กำหนด โดยเฉพาะโครงการที่มีมูลค่า 1,500-2,000 ล้านบาท ซึ่งการเข้าร่วมประมูลงานโครงการขนาดใหญ่ขึ้นก็สอดคล้องกับแผนงานของบริษัทที่จะเติบโตทุกปีๆละ 20% โดยคาดว่าปีนี้บริษัทจะมีรายได้2,500 ล้านบาท ปี 2555 จำนวน 3,000 ล้านบาทและปี 2556 เท่ากับ 3,500 ล้านบาท โดยยังไม่รวมรายได้จากธุรกิจพลังงานที่จะเริ่มเข้ามาในปลายปี2555 จากปัจจุบันมีงานอยู่ในมือประมาณ 4,000 ล้านบาท 
อย่างไรก็ตามการจ่ายปันผลหุ้นแล้วทำให้ทุนจดทะเบียนเพิ่มขึ้น จะไม่ทำให้ผู้ถือหุ้นได้รับเม็ดเงินปันผลน้อยลง เนื่องจากรายได้และกำไรที่เพิ่มขึ้นทุกปี รวมถึงการรักษาอัตรากำไรขั้นต้นสุทธิ4.5%ได้ การจ่ายเงินปันผลตามนโยบายไม่น้อยกว่า 40%ของกำไรสุทธิก็อาจจะให้ได้รับเม็ดเงินปันผลเพิ่มขึ้นทุกปีเช่นเดียวกัน
"หุ้นTPOLY ขึ้นมาจดทะเบียนและซื้อขายในตลาดหลักทรัพย์ เรามีขนาดเล็ก จะต้องทำให้ผลดำเนินงานน่าสนใจมากขึ้น หากไม่ขยายทุนการรับงานใหญ่ก็จะเป็นอุปสรรค และโตขึ้นไม่ได้ "นายเจริญกล่าว
สำหรับการย้ายมาจากตลาดหลักทรัพย์เอ็มเอไอ( mai)มาเข้าหุ้นตลาดใหญ่นั้น มีผลให้ราคาหุ้น TPOLY ดีขึ้นมาซื้อขายบริเวณ 2.402.60 บาทจากเดิมที่นิ่งอยู่แถว 2.202.30บาทแต่มูลค่าการซื้อขายเฉลี่ยต่อวันลดลง 
นายสว่าง ทั่งวัฒโนทัย กรรมการและผู้อำนวยการสายปฏิบัติการ บริษัท ยูบิส (เอเชีย) หรือ UBIS กล่าวว่า บริษัทยังไม่มีแผนเปลี่ยนแปลงนโยบายการจ่ายเงินปันผลซึ่งให้อัตราผลตอบแทนผู้ถือหุ้นประมาณ 78% ต่อปี